Zásahy hliadok MsP v26. týždni 
	V týždni  od 28. júna do 4. júla 2010 preverovali hliadky mestskej polície v hlavnom meste 2399 udalostí. Medzi nimi bolo aj 312 takých, ktoré po overení hliadkami priamo na mieste sa ukázali ako neopodstatnené.
	Medzi opodstatnené priestupky však možno zaradiť „prehrešky“ vodičov voči pravidlám bezpečnosti a plynulosti v cestnej premávke a takýchto priestupkov zistili a riešili hliadky mestskej polície v priebehu týždňa 1440. Na miestach vyhradených pre zdravotne postihnutých občanov bez oprávnenia parkovať tu zanechali svoje vozidlá piati vodiči.
	V oblasti porušení pravidiel verejného poriadku riešili hliadky mestskej polície 21 priestupkov. Na telefonáty v ktorých volajúci poukazovali na prípady rušenia nočného pokoja zasahovali mestskí policajti 36 krát. Majitelia psov nerešpektovaním všeobecne záväzných nariadení týkajúcich sa podmienok chovu psov tieto porušili 59 krát.
	Značne zastúpenou kategóriou porušovaní všeobecne záväzných nariadení boli opäť priestupky súvisiace s čistotou a poriadkom – 178 zistení, ale aj neporiadku okolo kontajnerových stojísk – 28 zistení. Pravidlá ambulantného predaja a trhového poriadku nerešpektovalo sedem predajcov.
	Z trávnatých plôch si miesto zaparkovania pre svoje motorové vozidlo urobilo 53 vodičov. Na príslušné úrady zároveň hliadky nahlásili 16 starých vozidiel.
	Štatistika mestskej polície ďalej hovorí, že v pešej zóne zistili mestskí policajti 26 priestupkov a v stanovených prevádzkových hodinách nestihlo svoje prevádzky uzatvoriť 14 ich majiteľov.
	Napriek zákazu konzumácie alkoholických nápojov na verejných priestranstvách si tieto doprialo 112 priestupcov a prípady obťažovania okoloidúcich neprispôsobivými občanmi sa vyskytli 14 krát. So zapálenou cigaretou v ruke na zastávkach na spoj mestskej hromadnej dopravy čakalo 28 ľudí. Tí porušili zákon na ochranu nefajčiarov – pretože podľa jeho niektorých ustanovení je zakázané fajčiť na zastávkach mestskej hromadnej dopravy.
	Štatistika mestskej polície ďalej prezrádza, že najviac priestupkov a to 109 zistili a riešili hliadky MsP na Šamorínskej ulici. Blokovacie zariadenia na nesprávne stojace vozidlá použili hliadky v 630 prípadoch a 112 vodičov si po odtiahnuté vozidlá muselo zájsť do areálov príslušných odťahovacích služieb.